Folketing
2012-01-27

I Venstre er vi af den opfattelse, at en af de største udfordringer, vi står over for på længere sigt i Danmark, er mangel på arbejdskraft, og derfor ønsker vi at gennemføre reformer i det danske samfund. Vi lagde ud med tilbagetrækningsreformen, som jeg er rigtig, rigtig glad for at Socialdemokraterne ændrede holdning over for og valgte at stemme for, selv om man var gået til valg på det stik modsatte, fordi tilbagetrækningsreformen er nødvendig. Tilbagetrækningsreformen bidrager med 60.000 fuldtidspersoner til arbejdsstyrken, altså udvider arbejdsudbuddet. Det har fru Ane Halsboe-Larsen stemt for, nøjagtigt som jeg selv har. Fru Ane Halsboe-Larsen er medlem af et regeringsparti, der i sit regeringsgrundlag klart har beskrevet, at ud over de 60.000, som tilbagetrækningsreformen og den dagpengereform, som Socialdemokraterne også tidligere var imod, bidrager med, så vil regeringen gennemføre yderligere reformer, som vil bidrage med 55.000 til arbejdsudbuddet. Så jeg tror nok, at vi to er enige om, at den udfordring, vi står over for, handler om at sikre, at vi har den arbejdskraft til rådighed, som vi har brug for for at fastholde og videreudbygge vores velfærdssamfund.